3

Tisztelt főigazgató Urak és Hölgyek,
Tisztelt Kollégák!
Köszöntöm a szakmai szervezetek képviselőit is!

Hagyományaink szerint nagy örömmel invitáltuk ismételten a társszakmai szervezetek munkatársait is.   

Amikor most, 2026 tavaszán a közgyűjteményi szféra aktuális helyzetképét vizsgáljuk, nem csupán statisztikai adatokról vagy paragrafusokba foglalt jogszabályi javaslatokról beszélünk, hanem nemzeti identitásunk őrzőiről és a közös emlékezetünk letéteményeseiről a múzeumokról, amelyek számos súlyos problémával küzdenek: infrastrukturális és szakmai problémák (restaurálás és raktárak helyzete), bérfeszültség, munkaerőhiány és továbbképzés problémái, új generációs problémák, politikai hatások és változások. Jelenleg egy feltehetően egy új de még bizonytalan hamarosan kialakuló kormányzati struktúra hatásait is figyelembe véve kell beszélgessünk. 
Az országos közgyűjteményeink hiteles tudományos és szakmai kompetencia központokként működnek, amelyek a modern kor információs zajában is képesek orientációt nyújtani, szerepük van a világban. A múzeumok mára a társadalmi jóllét, a tudásátadás és értékmegőrzés valamint mentális egészségmegőrzés aktív szereplőivé váltak, azonban ahhoz, hogy ezt a küldetést a jövőben is teljesíthessék, elkerülhetetlen az ágazat strukturális megújulása és a szakmai összefogás erejének kihasználása, elengedhetetlen, hogy a jelen politikailag is változó helyzetben is szakmailag összefogjuk és szakmánkra koncentráljuk. Az elmúlt évek súlyos hibáit: rosszul kialakított igazgatási és vezetési valamint hozzá nem értő vezetői szisztéma (KK), ágazati pénzügyi problémák, elvándorlás és munkabér helyzete, dologi problémák sajnos súlyos következményekkel jártak, minden pozitív eredmény mellett. De számos pozitív dolog és megújulás is történt amelyet szintén ki kell emelni (megújulás, új múzeumépületek és új jó gyakorlatok, tudományos modellek, együttműködések, belső szakmai képzések, ismeretátadás.) Látható, hogy az utóbbi évek kormányzati stratégiái, ha egyáltalán voltak múzeumok tekintetében nem vezettek eredményre, vagy inkább számos esetben téves irányt mutatott. A szakma által régóta várt következetes és konszenzusos kultúrstratégia nem lett kialakítva. A muzeális intézmények tekintetében pedig súlyos következetlenséget és aránytalanságokhoz vezetett (lobbi politika). Az általános forrásvesztésnek, pénzügyi és gazdasági stabilitás (világ és Magyarország tekintetében) hiányának negatív hosszú távú következményei vannak. 
A hazai gazdaság és pénzügyi politikára kevés ráhatásunk van, a kultúra finanszírozására pedig kevés. Be kell látnunk, hogy mindezen tényezők mellett a múzeumok szakmai küldésének megőrzéséért minden tőlünk telhetőt meg kell tenni A múzeumok pénzügyi-financiális támogatásának csökkenésével foglalkoznunk kell.
A Pulszky Társaság és partnerszervezetei (MVMSZ, ICOM, OKSZ) által idén kidolgozott átfogó szakanyag egyértelmű részstratégiai terveket vázol fel, amelynek egyik legégetőbb pillére a múzeumi szakemberek méltó megbecsülése. Tudjuk, hogy a jelenlegi bérhelyzet fenntarthatatlan: a 2026 elején végrehajtott 15%-os emelés bár fontos lépés volt, nem tudta orvosolni az évek óta halmozódó bérfeszültségeket és a reálérték-csökkenést. Javaslatunk ezért tartalmazta a bérek további 15-20%-os korrekcióját, valamint egy 2027-ben induló, kiszámítható karriermodell bevezetését. Célunk volt, egy olyan értékalapú rendszer, amely a szakmai tapasztalatot és a tudományos teljesítményt valódi anyagi elismeréssel párosítja, biztosítva ezzel a fiatal tehetségek bevonzását és a tapasztalt kollégák pályán tartását.
Ugyanilyen stratégiai fontosságú kérdés a gyűjtemények fizikai biztonsága és a raktározási körülmények radikális javítása. A múzeumokban őrzött több mint 30 millió műtárgy jelentős része jelenleg méltatlan körülmények között, elavult és gyakran beázó raktárakban pihen. Egy országos raktárprogram tervezése és elindítása szükséges lenne, amelynek keretében modern, energiahatékony és biztonságos regionális vagy helyi (múzeumi) bázisokat kell létrehoznunk. Ebben a folyamatban az állományvédelemnek nem csupán technikai feladatként, hanem stratégiai döntéshozatali szinten is meg kell jelennie, hiszen a nemzeti vagyon megóvása közös állami és szakmai felelősségünk. Amelyhez a forrásteremtés szükséges, ezt önnállóan nem tudjuk megoldani. De már van rá legalább pozitív példa: OMRRK (Szépművészeti és Néprajzi raktára), amelyet ki kell emelni és példaként felhozni. 
A 2026-os évben a változó politikai környezetben mi csak a tudatos szakmai együttműködésekkel, a szakmai érveink erősítésével, láthatóságunk növelésével tudunk közösen előrelépni és az új politikai struktúrával együttműködni. Több évtizedes hiátus után szükség lenne egységes múzeumi (kulturális) stratégiára (vagy részstratégiákra), amely válaszokat ad a 21. század kihívásaira, legyen szó a zöld átállásról vagy a mesterséges intelligencia etikus alkalmazásáról és az új generációs munkavállalókról, valamint a környezetünkben lévő egyre nagyobb versenytársakról (turisztikai oldalról). Ezért is tervezzük az őszi múzeumigazgatói konferencián, hogy ilyen témakörökről egyeztessünk. 
A mesterséges intelligencia eszköztárát a muzeológusi munka segítésére és a digitalizáció hatékonyságának növelésére kell fordítanunk, miközben folyamatosan erősítenünk kell a múzeumok társadalmi felelősségvállalását és közösségépítő erejét. A tavalyi múzeumigazgatói konferencia megerősítette a tudományos intézményhálózattal / felsőoktatási intézményekkel való évtizedes pozitív kapcsolatot és jó szakmai lehetőségeket, illetve a múzeumok tudományos szerepét is, amely sokszor nem elég látható módon jelenik meg. 
Mindehhez azonban az is elengedhetetlen, hogy részben a jogszabályi környezetet  is frissítsük; a normavilágosság és a dereguláció révén egy olyan rugalmas struktúrát kell kialakítanunk, amely támogatja és összhangba hozza a jogszabályokkal a törvényekkel a napi munkavégzést és ösztönzi a jó gyakorlatok megosztását.
Hangsúlyozni kívánom, hogy a közgyűjteményi szféra ereje valóban az együttműködésben rejlik. Ez a szakmai javaslatcsoport is öt munkacsoport közös, megfeszített munkájának eredménye, és a megvalósításához is hasonló összefogásra van szükség a kormányzat, a helyi fenntartók, a közösségek és az intézmények között. 
A múzeumvezetők nap, mint nap küzdenek azokkal a súlyos problémákkal, amelyet felsoroltunk. Munkavállalóink pedig hasonlóan láthatóan számos kihívással kell szembenézniük, amelyek az elmúlt 20 évben saját tapasztalatból is kiindulva rosszabbodtak. Felelősségünk tehát súlyos, amit teszünk annak következménye van. 
Nem csupán épületeket és műtárgyakat és szellemi örökséget mentünk meg, hanem egy különleges hivatás presztízsét állítjuk helyre ahol stabil viszonyítási pontot kell, hogy adjunk a jövő nemzedékei számára. Egy teljes generáció nőtt fel úgy, hogy nincs Közlekedési Múzeum, Iparművészeti Múzeum, Hadtörténeti Múzeum. A szakmaiatlan döntéseknek számos következménye van, amely sebet hosszú idő lesz begyógyítani, de dolgozzunk azon, hogy ez másképp legyen. 
Kedves Kollégák, a helyzetképet mindenki ismeri, most az intézményi beszámolók alapján látni fogjuk egymás lehetőségeit, erősségeit, jó gyakorlatait és korlátait és képességeit. De természetesen itt most nem panasznapot kell, hogy tartsunk, hanem reális jelen és jövőképet kell kialakítanunk intézményi tekintetben. 
Én magam részéről bízom a szakmai együttműködésekben, egymás támogatásában, de a közös szakmai fellépésben, kommunikációban és edukációban is szükség szerint. Ebben pedig várom a támogatást a részetekről. 
Köszönöm, hogy meghallgattatok, köszönöm, hogy itt vagytok, itt vagyunk együtt, jó tanácskozást kívánok a két napra.
A jővőben pedig sok lehetőséget és minden jót kívánok, az itt jelenlévő vezetőknek és intézményeiknek, valamint munkatársaiknak.  

